Premierul Marcel Ciolacu a spus marți că a discutat cu oficialii americani despr eposibilitatea ca România să găzduiască un centru de mentenanță și de reparații capitale pentru aeronavele F-16:
"În primul rând știm cu toții de programul de training al piloților, în primul rând români, dar și ucraineni împreună cu Olanda și compania Lockheed Martin și a fost normal că am avut vizita astăzi de dimineață și discuții. Totul s-a realizat și datorită domnului ministru al Apărării, domnul Angel Tâlvăr, foarte repede. Tot demersul a durat câteva luni și deja este operațional acest program. Am discutat ca mentenanțele la F-16 în momentul acesta și reparațiile capitale să se facă pe teritoriul României. Deja există o colaborare cu Lockheed Martin pe sistemuld e mentenanțe dar dorim să extindem un pic aria de interes".
În ceea ce privește achiziția de armament american, Ciolacu a precizat că fiecare achiziție trebuie trecută prin Congresul SUA, "lucru cu care am vorbit și cu congresmenii. Categoric, decizia va fi una favorabilă".
Marcel Ciolacu a mai precizat că își dorește ca SUA să fie principalul partener non-UE al României:
"Eu îmi doresc ca SUA să fie principalul partener non-UE al României. Atâta timp cât SUA a disclocat peste 2.000 de soldați americani și logistică de ultimă generație pe teritoriul României cred că putem și pe zona economică să creăm un hub al companiilor americane care duce și la dezvoltarea României dar și despre reconstrucția în viitor a Ucrainei".